Na temelju članka 11., stavka 2. Zakona o poticanju razvoja malog gospodarstva (NN 29/02, 63/07, 53/12, 56/13, 121/16), članka 36. Zakona o poljoprivredi (NN 118/18, 42/20, 127/20, 52/21) te članka 19. Statuta Grada Buzeta („Službene novine Grada Buzeta“, broj 2/21, 10/21), Gradsko vijeće Grada Buzeta na sjednici dana 21. prosinca 2022. godine donosi

**PROGRAM**

**poticanja poduzetništva i poljoprivrede u 2023. godini**

# UVOD

U uvjetima značajnih gospodarskih ograničenja u ukupnom gospodarskom razvoju Grada Buzeta, Grad Buzet nastavlja s poticajnim mjerama za poduzetništvo i poljoprivredu za narednu godinu.

# MJERE I POTICAJI U OSTVARIVANJU CILJEVA POTICAJA RAZVOJA PODUZETNIŠTVA U 2023. GODINI

U cilju poticanja gospodarskog rasta, razvoja i ostvarenja gospodarske politike Grada Buzeta, realizirat će se sljedeće razvojne mjere:

1. **Nepovratne potpore za poduzetništvo:**
2. Sufinanciranje kamata na kredite prema Programu poduzetnik IŽ

Grad Buzet, u suradnji sa svim gradovima u Istarskoj županiji, Istarskom Razvojnom Agencijom IDA d.o.o., Hrvatskom bankom za obnovu i razvitak i drugim poslovnim bankama, provodi kreditnu liniju „Poduzetnik Istarska županija 2020“ kroz dodjelu potpora male vrijednosti subvencioniranjem dijela kamate sa jednim postotnim poenom. Cilj Programa je uz dodjelu potpore male vrijednosti osigurati kredite za poduzetnike uz nižu kamatnu stopu. Korisnici kredita mogu biti mala i srednja trgovačka društva, aktivni obrti, zadruge i profitne ustanove. Krediti nisu namijenjeni djelatnosti poljoprivrede, šumarstva i ribarstva. Krediti su namijenjeni za nove investicije i trajna obrtna sredstva te kroz drugu mjeru, u suradnji sa HBOR-om, za poticanje poduzetništva mladih, žena i početnika.

1. Mjere poticanja poduzetništva kroz Program poticanja poduzetništva

Grad Buzet će sukladno ovom aktu, donijeti Program poticanja poduzetništva Grada Buzeta za 2023. godinu u kojem će definirati opće uvjete, kriterije i postupak dodijele bespovratnih sredstva za poticanje razvoja poduzetništva kroz niže navedene mjere:

1. potpore za novo zapošljavanje i samozapošljavanje
2. potpore poduzetnicima - početnicima koji prvi put otvaraju obrt ili trgovačko društvo,
3. subvencija troškova polaganja majstorskih ispita o stručnoj osposobljenosti i majstorskih ispita u obrtništvu,
4. sufinanciranje troškova prekvalifikacije i doškolovanja nezaposlenih osoba,
5. kapitalne potpore za povećanje konkurentnosti,
6. kapitalne potpore za projektnu dokumentaciju za gospodarske objekte,
7. potpore za sufinanciranje troškova pripreme natječajne dokumentacije na fondove EU
8. potpore za sufinanciranje pojedinačnog nastupa poduzetnika na manifestacijama u vezi s poduzetništvom,
9. potpore za sufinanciranje troškova reklame i promidžbe subjekata koji obavljaju gospodarsku djelatnost na području zaštićene kulturno-povijesne cjeline
10. **Sufinanciranje aktivnosti u obrtništvu**

Grad Buzet će u proračunu za 2023. godinu osigurati sredstva za sufinanciranje projekata i aktivnosti u obrtništvu.

1. **Komunalno opremanje poduzetničkih zona**

Planira se izrada projektna dokumentacija za poduzetničku zonu Mažinjica s obzirom da je trenutno u završnoj fazi evidentiranje državne ceste.

1. **Upravljanje poduzetničkim inkubatorom Verzi**

Osiguravaju se sredstava za odabranu poduzetničko potpornu instituciju – operatera za koji će upravljati poduzetničkim inkubatorom pružajući savjetodavne usluge poduzetnicima koji su u fazi validacije poslovnih ideja, inkubacije i akceleracije poslovanja, pomoći im u svladavanju poduzetničkih vještina, stvaranju poslovnih kontakata, marketinških aktivnosti, razmjeni informacija, razvoju proizvoda/usluga, networking i distribuciju što im je nužno za ojačavanje njihove pozicije na tržištu. Poduzetničko potporna institucija – operater omogućavati će i savjetodavne usluge svim poduzetnicima s područja Grada Buzeta, te osigurati kontinuirano informiranje o natječajima, potporama i kreditima organiziranjem različitih seminara, edukacija, prezentacija s ciljem razvijanja i daljnjeg povećavanja poduzetničke konkurentnosti. Kroz navedenu aktivnost osigurat će se sredstva za upravljanje samim inkubatorom, odnosno za podmirivanje režija i ostalih sličnih usluga.

# MJERE POTICANJA RAZVOJA POLJOPRIVREDE U 2023. GODINI

Grad Buzet s obzirom na svoje geografske i pedološke karakteristike predstavlja potencijal za daljnji razvoj poljoprivrede, posebno vinogradarstva i maslinarstva. U prilog tome govori i činjenica da većina domaćinstava u ruralnim krajevima se djelomično ili pretežno bavi poljoprivredom. Najveći problem i kočnica daljnjem razvoju i konkurentnosti poljoprivrednih gospodarstava danas je opća gospodarska kriza i inflacija, rascjepkanost obradivog poljoprivrednog zemljišta, slabo razvijena tržišna mreža i povezanost poljoprivrednih gospodarstava na tržišnim osnovama, nedovoljna edukacija te visoki troškovi u procesu proizvodnje.

U cilju poticanja razvoja poljoprivrede ostvarenja ciljeva strateških ciljeva Grada Buzeta, realizirat će se sljedeće aktivnosti:

1. **Subvencije u poljoprivredi**

Temeljem članka 36. Zakona o poljoprivredi (Narodne novine, broj 118/18, 42/20, 127/20, 52/21), mjere državne potpore u poljoprivredi i ruralnom razvoju moraju biti usklađene s pravilima Europske unije. Mjere poticanja razvoja poljoprivrede obuhvaćene su potporama male vrijednosti koje se dodjeljuju sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potporu de minimis u poljoprivrednom sektoru (SL L 352, 24.12.2013.) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51/1, 22.2.2019.) i ostalim potporama koje se dodjeljuju sukladno pravilima EU o pružanju državne potpore propisanim Uredbom Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL L 352, 24.12.2013.).

Za realizaciju navedenog osigurat će se sredstva u proračunu, i to za slijedeće mjere:

1. Sufinanciranje nabave sadnog materijala;
2. Premije osiguranja biljne i stočarske proizvodnje, plastenika i staklenika;
3. Troškovi ishođenja svjedodžbe o osposobljenosti vozača/pratitelja životinja;
4. Subvencija za edukaciju i stručno osposobljavanje za rad na poljoprivrednom gospodarstvu;
5. Subvencije troškova stručnog nadzora i sustava ocjenjivanja sukladnosti u ekološkoj i integriranoj proizvodnji;
6. Nabava i postavljanje sustava za zaštitu višegodišnjih nasada od tuče;
7. Nabava i postavljanje sustava za navodnjavanje;
8. Nabava novih košnica i pčelarske opreme;
9. Zaštita nasada i stoke od divljači;
10. Sufinanciranje nabave automata za izravnu prodaju mlijeka (mljekomata);
11. Nabava poljoprivredne mehanizacije i opreme;
12. Subvencije za ostale mjere ruralnog razvoja;
13. Potpora projektu Izravna prodaja poljoprivrednih proizvoda putem interneta;
14. Tekuća donacija za izradu dokumentacije i legalizaciju gospodarskih objekata namijenjenih smještaju stoke te skladištenju i preradi poljoprivrednih proizvoda.
15. **Sufinanciranje Fonda za poljoprivredu i agroturizam Istre**

Istarska županija putem Fonda za razvoj poljoprivrede i agroturizma Istre regulira provedbu mjera i potpora u svrhu kreditiranja programa iz područja poljoprivrede, šumarstva, ribarstva, lovstva, lovnog turizma i agroturizma pod povoljnijim uvjetima. Grad Buzet, sukladno proračunskim mogućnostima, a temeljem *Ugovora o namjenskom osiguranju sredstava Fonda za razvoj poljoprivrede i agroturizma Istre* osigurava financijska sredstva i uplaćuje u Fond koji regulira provedbu mjera i potpora za unaprjeđenje ruralnih financija dodjelom zajmova za privatne i javne poduzetnike pod povoljnim uvjetima.

1. **Program raspolaganja poljoprivrednim zemljištem**

Kako bi se povećala kvaliteta i konkurentnost poljoprivrede, Grad Buzet nastoji kroz mjere potpora u poljoprivredi doprinijeti povećanju poljoprivredne proizvodnje, većoj konkurentnosti na tržištu, a izradom izmjena i dopuna Programa raspolaganja poljoprivrednim zemljištem u vlasništvu Republike Hrvatske stvoriti preduvjete za povećanje ukupne površine obradivog poljoprivrednog zemljišta.

1. **Program zaštite divljači van lovnog područja Grada Buzeta**

Grad Buzet je s ciljem sustavnog upravljanja zaštitom divljači izvan lovnog područja pokrenuo izradu Programa za zaštitu divljači izvan lovnog područja. Program će sadržavati osnovne podatke o području izvan lovišta, procjenu stanja divljači koja stalno, povremeno i sezonski obitava na površinama izvan lovišta, uvjete zaštite prirode, mjere zaštite divljači, mjere sprečavanja šteta od divljači, brigu o drugim životinjskim vrstama te kroniku programa zaštite divljači.

# NAČIN REALIZACIJE

Za provedbu ovog Programa osiguravaju se sredstva u Proračunu Grada Buzeta za 2023. godinu u ukupnom iznosu od 73.899,50 EUR-a za sljedeće namjene:

|  |  |
| --- | --- |
| Sufinanciranje kamata na kredite prema Programu poduzetnik IŽ | 13.900,00 EUR |
| Mjere poticanja poduzetništva kroz Program poticanja poduzetništva  | 21.800,00 EUR |
| Sufinanciranje aktivnosti u obrtništvu  | 2.400,00 EUR |
| Komunalno opremanje poduzetničkih zona | 13.800,00 EUR |
| Upravljanje poduzetničkim inkubatorom Verzi | 19.900,00 EUR |
| Mjere poticanja razvoja poljoprivrede kroz subvencije | 8.000,00 EUR |
| Sufinanciranje Fonda za poljoprivredu i agroturizam Istre | 1.300,00 EUR |
| Program raspolaganja poljoprivrednim zemljištem | 6.600,00 EUR |
| Program zaštite divljači van lovnog područja Grada Buzeta | 2.500,00 EUR |

Gradonačelnik će po prijedlogu Odbora za gospodarstvo, ruralni razvoj i ekologiju te Upravnog odjela za financije i gospodarstvo utvrditi opće uvjete, kriterije i postupak dodjele te prava i obveze korisnika subvencije za poduzetništvo i poljoprivredu.

Ovaj Program stupa na snagu 1. siječnja 2023. godine, a objavit će se u „Službenim novinama Grada Buzeta“.

KLASA: 024-03/22-01/17

URBROJ: 2163-3-01-01-22-22

Buzet, 21.12.2022.

GRADSKO VIJEĆE GRADA BUZETA

 PREDSJEDNIK

 Davor Prodan